S-492/2010

Mál þetta, sem þingfest var þann 9. desember 2010 og dómtekið þann 13. janúar sl., er höfðað með ákæru útgefinni af lögreglustjóranum á Selfossi, dagsettri 8. október 2010, á hendur Þ-kk-þgf F-kk-þgf J-kk-þgf, kt. 000000-0000, Maríubakka 22, Reykjavík,

„fyrir þjófnað,

með því að hafa, í lok október 2009 brotist inn í bílskúr við Heiðarbrún 24 í Hveragerði og stolið þaðan 2 gítarmögnurum, bassahátölurum, TOZ 22cal riffli og L.Franchi hálfsjálfvirkri haglabyssu.

Telst háttsemi ákærða varða við 244. gr. almennra hegningarlaga nr. 19,1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði mætti við þingfestingu málsins ásamt S-kk-þgf F-kk-þgf hdl., sem skipaður var verjanda ákærða að hans ósk. Ákærði neitaði sök og kvaðst hafa farið inn í umræddan bílskúr með leyfi eiganda til að sækja tilgreinda muni í eigu bílskúrseiganda. Málinu var frestað til miðvikudagsins 5. janúar sl. Ákærði mætti ekki til þinghaldsins og var málinu frestað til mánudagsins 10. janúar sl. Þann dag var málinu aftur frestað vegna veikinda ákærða til fimmtudagsins 13. janúar sl.

Í þinghaldi þann 13. janúar sl. breytti ákærði framburði sínum og játaði að hafa á þeim tíma sem í ákæru greinir brotist inn í bílskúrinn að Heiðarbrún 24 í Hveragerði og stolið þaðan þeim munum sem tilgreindir eru í ákæruskjali. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála eftir að fulltrúa ákæruvaldsins og verjanda ákærða hafði verið gefinn kostur á að tjá sig um ákvörðun refsingar og lagasjónarmið.

Um málavexti vísast til ákæruskjals. Með játningu ákærða sem er í samræmi við gögn málsins er sannað að ákærði hafi gerst sekur um þá háttsemi sem honum er gefin að sök í ákæruskjali og þar þykir rétt færð til refsiákvæðis. Ákærði hefur með háttsemi sinni unnið sér til refsingar.

Ákærði er fæddur í maí 1977 og er því tæplega þrjátíu og fjögurra ára gamall. Samkvæmt sakavottorði er sakarferill ákærða þó nokkur. Á árunum 1996 til 2002 hlaut ákærði sex refisdóma fyrir hegningar-, umferðar,- og fíkniefnalagabrot. Sérstaklega er litið til dóms frá árinu 2001 en þá var ákærði dæmdur í þriggja mánaða fangelsi fyrir brot gegn 244. gr., sbr. 20. gr. almennra hegningarlaga og umferðarlagabrot og til dóms frá árinu 2002 þegar ákærði var dæmdur í fjögurra mánaða fangelsi fyrir brot gegn 244. og 1. mgr. 257. gr. almennra hegningarlaga, umferðarlagabrot og fíkniefnabrot. Frá árinu 2003 hefur ákærði sjö sinnum sætt refsingum fyrir fíknefnabrot, samkvæmt sátt, viðurlagaákvörðun og dómum. Í einu þessara mála var ákærði jafnframt dæmdur fyrir brot á umferðarlögum. Í desember 2004 var ákærði dæmdur í fjögurra mánaða skilorðsbundið fangelsi fyrir fíkniefnabrot og í janúar 2006 í fimm mánaða óskilorðsbundið fangelsi einnig fyrir fíkniefnalagabrot. Síðasta tilgreinda refsing ákærða er samkvæmt dómi Héraðsdóms Reykjavíkur frá 25. nóvember 2009, fjögurra mánaða fangelsi fyrir brot gegn lögum um ávana- og fíkniefni.

Fram kom fyrir dómi að ákærði hefði ekki komist í kast við lögin eftir að hann framdi brot það sem hér er til meðferðar. Ákærði lagði fram gögn til staðfestu því að meðan hann afplánaði fjögurra mánaða fangelsi samkvæmt dómnum frá 25. nóvember 2009, síðari hluta árs 2010, hefði hann lokið þrettán vikna meðferð á svokölluðum meðferðargangi í fangelsinu á Litla Hrauni og námskeiði sem byggðist á kenningum um hugræna atferlismeðferð. Ákærði hóf áfengis- og vímuefnameðferð á dagdeild Landspítalans eftir að afplánun dómsins frá 25. nóvember 2009 lauk þann 22. desember sl., og kvaðst ekki hafa neytt áfengis og/eða lyfja á þeim tíma.

Brot ákærða í máli þessu var framið áður en dómurinn frá 25. nóvember 2009 var uppkveðinn og verður ákærða því ákvarðaður hegningarauki við framangreindan dóm í samræmi við ákvæði 78. gr. almennra hegningarlaga. Við ákvörðun refsingar í máli þessu er einnig horft til þess að ákærði hefur tvisvar áður verið dæmdur fyrir brot gegn XXVI. kafla almennra hegningarlaga. Ákærða til hagsbóta er skýr játning hans fyrir dómi og framferði hans eftir að hann framdi brot það sem hér er til meðferðar, sbr. 8. tl. 70. gr. almennra hegningarlaga nr. 19/1940. Að þessu virtu þykir refsing ákærða hæfilega ákveðin 45 daga fangelsi.

Með vísan til 1. mgr. 218. gr. laga nr. 88/2008 verður ákærði dæmdur til greiðslu alls sakarkostnaðar, þar með talda þóknun skipaðs verjanda síns, S-kk-ef F-kk-ef hdl., sem telst hæfilega ákveðin 61.700 krónur að meðtöldum virðisaukaskatti.

R-kvk-nf T-kvk-nf héraðsdómari kveður upp dóm þennan.

D Ó M S O R Ð:

Ákærði, Þ-kk-nf F-kk-nf J-kk-nf, sæti fangelsi í 45 daga.

Ákærði greiði allan sakarkostnað, þar með talda þóknun skipaðs verjanda síns, S-kk-ef F-kk-ef, hdl. 61.700 krónur að meðtöldum virðisaukaskatti.

R-kvk-nf T-kvk-nf